Cultura organitza tres xerrades amb motiu del centenari de Bru i Vidal
11 de maig 2022

![](/media/zvlby3m1/c_asun.jpg?width=850&height=566.9886363636364)

Amb motiu de la celebració del centenari del poeta local i historiador Santiago (Jaume) Bru i Vidal, el departament de Cultura de l’Ajuntament de Sagunt ha organitzat tres xerrades que seran impartides per tres experts en la seua vida i obra: Antoni Gómez, Carmen Aranegui i Olga Gargallo. Els col·loquis tindran llocs els dimarts, 17, 24 i 31 de maig, a les 20 hores en el Centre Cultural Mario Monreal.

Antoni Gómez serà l’encarregat d’inaugurar estes conferències. La primera de les quals es titula _Vicissituds d’un intel·lectual dels anys cinquanta;_ la segona serà a càrrec de Carmen Aranegui, titulada _Santiago Bru i l’arqueologia de Sagunt_ i, per últim, la professora Olga Gargallo impartirà la xerrada _El llegat de Bru i Vidal. Una aproximació didàctica._

La regidora delegada de Cultura, Asun Moll, ha explicat que «**quan escoltem estes xerrades sempre admirarem i aprendrem coses noves sobre Santiago. La realització d’aquestes sobretot és per recolzar a esta gran persona que ha fet tant per Sagunt, per la seua història i ens ha deixat el seu llegat que està a l’abast de tots nosaltres i sempre podeu consultar a la biblioteca Bru i Vidal que tenim a l’edifici Camí Reial**». Així mateix, la regidora ha convidat a tota la ciutadania a acudir i a participar en les conferències i a «**no oblidar al nostre benvolgut Bru i Vidal**».

Jaume Bru i Vidal va ser un historiador i poeta que va nàixer en 1921 a Sagunt, ciutat on també va morir l'any 2000. Es va doctorar en Filosofia i Lletres i va ser cronista oficial de Sagunt i València. Entre la seua obra destaca la publicació d'estudis d'arqueologia, com _Les terres valencianes durant l’època romana_; i d'història com _La València preromàntica d’Alexandre de Laborde_. A més a més, va formar part del moviment de recuperació cultural valencià dels anys cinquanta a l'entorn de l'editorial Torre. La seua poesia comprén, entre altres, les compilacions _Ala encesa_ (1950), _Retrobament_ (1960, Premi València de Poesia), _Cant al meu poble_ (1969) i _Poeta en darrer cant_ (1985). La seua obra poètica està recollida en els volums _Testimoni i ofrena_ (1988) i _L’instant precís_ (2000), publicats per la Fundació Bancaixa Sagunt. L'obra històrica també està publicada en dos volums: _Analecta històrica saguntina_ (1987) i _Claus per a la història de València_ (1988). Va ser president de la Secció d’Història i Arqueologia de la Societat Lo Rat Penat i secretari general (1966-1973) de la Secció de Cronistes Oficials del Regne de València. El 1989 va fundar la revista Braçal, del Centre d'Estudis del Camp de Morvedre. L'any 2000 va rebre el Premi de les Lletres de la Generalitat Valenciana.

![](/media/ifhd10j5/c_brucartell.jpg?width=566.9886363636364&height=850)

*   [](http://www.facebook.com/sharer.php?u=https://aytosagunto.es/va/actualitat/cultura-organitza-tres-xerrades-amb-motiu-del-centenari-de-bru-i-vidal/ "Facebook")
*   [](http://twitter.com/share?url=https://aytosagunto.es/va/actualitat/cultura-organitza-tres-xerrades-amb-motiu-del-centenari-de-bru-i-vidal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/cultura-organitza-tres-xerrades-amb-motiu-del-centenari-de-bru-i-vidal/ "Linked In")
*   [](mailto:?body=https://aytosagunto.es/va/actualitat/cultura-organitza-tres-xerrades-amb-motiu-del-centenari-de-bru-i-vidal/)